חוק עזר למועצה האזורית בוסתאן אלמרג' (מודעות ושלטים), התשס"ז-2007
פורסם: 	חש"ם  700,  התשס"ז )11.2.2007(,  עמ' 237
בתוקף סמכותה לפי סעיפים 22 ו-23 לפקודת המועצות המקומיות, ולפי סעיפים 63(א), (ב), (ג) ו-69 לצו המועצות המקומיות (מועצות אזוריות), התשי"ח-1958, מתקינה המועצה האזורית בוסתאן אלמרג' חוק עזר זה:
פרק ראשון: פרשנות
הגדרות
1. 		בחוק עזר זה -
"בנין" - מבנה, בין קבוע ובין ארעי, הבנוי מחומר כלשהו, לרבות:
(1)	חלק של מבנה, לרבות חלק המחובר לו חיבור של קבע;
(2)	קיר, סוללת עפר, גדר וכיוצא בהם, הגודרים או התוחמים או המיועדים לגדור או לתחום שטח קרקע או חלל;
"בעל" או "בעל נכס" - כהגדרה "בעל" בצו המועצות המקומיות (א), התשי"א-1950, כאשר בנכס מותקן שילוט;
"המפרסם" - מי שענינו מובא בשילוט, זולת אם הוכיח כי השילוט נעשה בלא ידיעתו;
"הצגה" - הצבתו או קביעתו, בכל דרך, של כל שילוט, במקום ציבורי בתחום המועצה;
"ועדת שילוט" - ועדה מייעצת לשילוט אשר ימנה ראש המועצה;
"חודש" - חודש או כל חלק ממנו;
"יום" - יום או כל חלק ממנו;
"לוח מודעות" - מיתקן פרסום למודעות שהתקינה המועצה;
"מדד" - מדד המחירים לצרכן שמפרסמת הלשכה המרכזית לסטטיסטיקה;
"מודעה" - פרסום על גבי לוח מודעות;
"מועצה" - המועצה האזורית בוסתאן אלמרג';
"מיתקן פרסום" - מיתקן או נכס המשמש לפרסום;
"מיתקן פרסום עירוני" - מיתקן פרסום המותקן על ידי המועצה בשטח ציבורי או בנכס שהם בבעלות המועצה או בהחזקתה, לרבות לוח מודעות, וכיוצא בזה;
"מיתקן שילוט מרכזי" - מיתקן פרסום המותקן במקום מרכזי, הכולל שני שלטים שונים או יותר;
"מקום ציבורי" - כל מקום המיועד והמשמש כולו או בעיקרו לציבור או מקום הנשקף לציבור ולרבות רחוב וכל מקום אחר הנשקף אליו;
"מ"ר" - מ"ר או חלק ממנו;
"פרסום" - הודעת דבר לרבים במסירת תוכנו בדרך כלשהי, לרבות דפוס, צילום, תחריט, תמונה, סמל, תבנית, אות, מספר וכיוצא בהם, המוצגים באמצעי כלשהו לרבות אור, עשן, גן, מכשיר אלקטרוני, מכשיר אופטי או אחר, לרבות שלט על רכב, או שלט הנגרר על ידי רכב, אדם, אך למעט פרסום באמצעות מסמך המופץ או מחולק לציבור במקום ציבורי בתחום המועצה;
"פרסום חוצות" - שלט מתחלף המתפרסם על מיתקן פרסום, לרבות מיתקן פרסום עירוני, המתופעל בידי גוף שעיסוקו פרסום;
"ראש המועצה" - לרבות עובד המועצה שראש המועצה העביר אליו בכתב את סמכויותיו לפי חוק עזר זה, כולן או מקצתן;
"רישיון" - רישיון שילוט שניתן בידי ראש המועצה;
"שבוע" - שבוע או כל חלק ממנו;
"שטח שילוט" - לפי חישוב המידות של שלט או מודעה, כולל המסגרת; ובשילוט הנושא פרסום ביותר מצד אחד - לפי חישוב שטחו של כל צד כשילוט נפרד; ובשילוט מתחלף - לפי חישוב שטחו של כל פרסום כשילוט נפרד; ובמיתקן שילוט מרכזי - לפי חישוב שטחו של כל שלט בנפרד;
"שילוט" - שלט, מודעה;
"שילוט מתחלף" - שילוט אשר ניתן להציג בו או על גביו, כמה הודעות או שלטים, בזה אחר זה, בהפרשי זמן כלשהם, לרבות בכל דרך שהיא;
"שלט" - הודעה המתפרסמת באופן כלשהו - נייד, נייח, מתחלף או קבוע, דרך קבע או לזמן קצר, ושאינה מודעה;
"שנה" - שנה או חלק ממנה.
פרק שני: רישיון שילוט
חובת רישיון
2.		לא יציג, לא יתקין ולא יפרסם אדם שילוט ולא ירשה לאחר מטעמו לפרסם שילוט ולא יגרום לפרסום שילוט במקום ציבורי בתחום המועצה, אלא לפי רישיון שניתן כדין מאת ראש המועצה, בהתאם לתנאי הרישיון ולאחר ששילם אגרת שילוט הקבועה בתוספת.
בקשה לרישיון
3.		(א) המבקש להציג שילוט, יגיש בקשה בכתב לראש המועצה (להלן - מבקש).
(ב)	בקשה לרישיון לפרסם מודעה תוגש 5 ימי עבודה לפחות לפני מועד הפרסום; בקשה לרישיון לפרסם שלט, לרבות פרסום חוצות ושילוט מתחלף, תוגש שבועיים לפחות לפני מועד הפרסום.
(ג)	בקשה לרישיון תכלול -
(1)	שמו, מענו ומספר הזהות או מספר התאגיד של מגיש הבקשה;
(2)	תרשים של השילוט המוצע, הכולל את מידותיו ומקום הצגתו;
(3)	תכנית המפרטת את הסוג, הצורה, התוכן, החומרים והמידות של השילוט;
(4)	פירוט אופן חיבור השילוט למקום הצבתו המיועד, לרבות המסגרת שעליה הוא יוצב או המיתקן האמור לשאת אותו והמפרט הטכני שלהם;
(5)	לגבי שילוט מואר או הכרוך באספקת חשמל - ציון הדבר בבקשה ובתוספת ההצהרה האמורה להלן בסעיף 4(ב);
(6)	פרטי זיהוי מלאים של בעל הבנין או הנכס שבהם עתיד השילוט להיות מוצג וכן הסכמה בכתב של בעל הנכס או בעל הבנין שבו יוצג השילוט; לגבי נכס שהוא בבעלות משותפת של כמה בני אדם - הסכמה בכתב של כל הבעלים או של הנציגות המוסמכת על פי דין.
מתן רישיון
4. 		(א) ראש המועצה רשאי לתת רישיון, לסרב לתתו, לבטלו, לשנותו, להתנות בו תנאים, להוסיף עליהם או לשנותם, ובין השאר, לקבוע הוראות בדבר מקום הצגתו ובדבר גודלו וצורתו של השילוט והחומר שממנו ייעשה וכן בדבר מועדי הצגתו ותנאים בענין מניעת רעש ומטרדים ושמירת הניקיון סמוך לשילוט; החלטת ראש המועצה תינתן בכתב.
(ב)	מבוקש רישיון לשילוט מואר או שילוט הכרוך באספקת חשמל - מתן הרישיון מותנה בהצהרת המבקש בכתב כי הוא לבדו אחראי להצבת השילוט, תקינותו והפעלתו וכי כל סידורי החשמל יבוצעו רק בידי חשמלאי המורשה לכך כחוק.
(ג)	לא יינתן רישיון לשילוט שפרסומו או הצגתו מהווה לדעת ראש המועצה עבירה לכאורה או אם, לדעת ראש המועצה, השילוט עלול לפגוע בתקנת הציבור או ברגשותיו או אם השילוט מפרסם עסק טעון רישוי שלא ניתן לו רישיון.
(ד)	אין להתקין שילוט ולא יינתן רישיון לשילוט, על גבי רכב העומד או חונה בדרך במקום אחד מעל 3 יממות ברצף.
ועדת שילוט
5. 		(א) ראש המועצה רשאי להיוועץ בוועדה מקצועית לשילוט, אשר תבדוק אם השילוט המבוקש תואם את הוראות חוק עזר זה ותמליץ לו ליתן רישיון או לסרב לתתו ואילו תנאים ייקבעו ברישיון כתנאי לנתינתו.
(ב)	לצורך המלצותיה כאמור, תשקול הוועדה שיקולים הנוגעים לבקשה, לרבות שיקולים של בטיחות, איכות הסביבה, אסתטיקה, שמירה על ערכים ארכיטקטוניים, שמירה על חזיתות בתים וחזות היישוב ומניעת סיכונים.
אגרה
6. 		(א) בעד מתן רישיון לשילוט או חידושו או שינויו כאמור בסעיף 13, ישלם המבקש למועצה אגרת שילוט בשיעורים הנקובים בתוספת.
(ב)	הוגשה בקשה לרישיון לשילוט, למעט שילוט באתר בניה, לאחר 30 ביוני בשנה פלונית, והשילוט לא הותקן לפני מתן הרישיון, תשולם מחצית האגרה שנקבעה בתוספת.
(ג)	הוסר שילוט, למעט שילוט באתר בניה, ונמסרה למנהל הודעה בכתב על כך לפני 1 ביולי בשנה פלונית, תשולם בעד אותה שנה מחצית האגרה הנקובה בתוספת.
(ד)	לא הוסר שילוט או לא נמסרה לראש המועצה הודעה בכתב על הסרתו לפי הוראות סעיף זה, ישלם בעלו למועצה אגרת שילוט שנתית מלאה.
(ה)	חובת תשלום אגרת שילוט תחול, נוסף על המבקש, על בעל השלט, וכן על המפרסם או על בעל זיכיון פרסום מהמועצה, יחד או לחוד.
(ו)	ראש המועצה רשאי לפטור או להפחית משיעור האגרה, בהתקיים שני תנאים אלה:
(1)	בעל השילוט הוא מוסד ציבורי למטרות דת, צדקה, חינוך, תרבות, אמנות או ספורט או מוסד אחר, שלא למטרת רווח ושראש המועצה הסכים כי הוא בעל אופי ציבורי ופעולותיו מיועדות לרווחת תושבי המועצה;
(2)	השילוט מתפרסם בידי מוסד כאמור בפסקה (1) ולטובתו.
(ז)	מתן פטור מלא או חלקי מאגרת שילוט לפי סעיף קטן (ו) אינו פוטר מחובת רישוי.
תוקף רישיון
7.		(א) רישיון לשילוט יפקע ב-31 בדצמבר של השנה שבה הוא ניתן, אלא אם כן צוין ברישיון מועד אחר.
(ב)	בלי לגרוע מהוראות סעיף 6(ג) ו-(ד), הוסר שילוט, מסיבה כלשהי, לפני 31 בדצמבר בשנה פלונית, יפקע הרישיון מאליו.
(ג)	ראש המועצה מוסמך לתת רישיון לשילוט קל לתקופה מוגבלת וקצובה; בעד רישיון מסוג זה תשולם האגרה שבפרט 3 בחלק ב של התוספת.
פרטים בשילוט
8. 		(א) לא יפרסם אדם שילוט, אלא אם כן צוין בו שמו ומענו של המפרסם, מתקין השילוט, היצרן או בעל בית הדפוס שבו הודפס או נוצר השילוט.
(ב)	ראש המועצה רשאי לדרוש, בהודעה בכתב, מבעל בית הדפוס שבו הודפס או נוצר השילוט או מיצרן שייצר אותו, למסור את שמו ומענו של מזמין השילוט.
שילוט בדבר עינוג ציבורי
9.		בקשה לפרסום שילוט בדבר עינוג ציבורי, לרבות סרטים, מופעים, מחזות וכיוצא בהם, יכול שתתייחס לתמונות או מודעות אחרות המשתנות מדי פעם, לפי הסרטים, המופעים או המחזות; על אף האמור בסעיף 3(ג), לא יידרש מפרסם שילוט כאמור להגיש את התמונות לראש המועצה, ובלבד שהן אושרו וסומנו בידי מועצת הביקורת לפי סעיף 5 לפקודת סרטי הראינוע, 1927.
פטורים
10.		(א) הוראות חוק עזר זה לא יחולו על -
(1)	דגל או סמל של מדינה או של ארגון בעל אופי ציבורי או דתי, ובלבד שהצגתו כאמור תהא מותרת על פי כל דין ולא תשמש לפרסומת מסחרית;
(2)	שילוט המורה על כך שעסק, שירות או פעילות עברו ממקום אחד למקום אחר, ובלבד שמידות השלט או המודעה כאמור לא יעלו על 1 מטר × 1 מטר, והשילוט לא יוצג לתקופה העולה על 90 ימים מיום המעבר כאמור;
(3)	מודעות אבל;
(4)	מקום שבו יש חובה לפרסם או חל פטור מתשלום על פי כל דין.
(ב)	על אף האמור בסעיף קטן (א) רשאי ראש המועצה להורות על מקום הצגתו של שילוט כאמור, דרך כלל או לענין מיוחד והמציג יציגו בהתאם להוראותיו.
פרק שלישי: הוראות שונות
הוראות כלליות
11.		(א) לכל עסק בבנין יהיה שלט אחד בלבד, אלא אם כן התיר ראש המועצה בכתב הצגת שלט נוסף לעסק.
(ב)	שלט של עסק יוצג בחזית הבנין שבו מתנהל העסק, אלא אם כן התיר ראש המועצה את הצגתו במקום אחר.
(ג)	אורכו המרבי של שלט לא יעלה על אורך החזית של בית העסק, אלא אם כן התיר ראש המועצה אורך אחר.
(ד)	כל שילוט יוצג באופן שלא יהיה בו משום גרימת סיכון או אי-נוחות.
(ה)	בעל רישיון שילוט ובעל נכס יחזיקו את השילוט בצורה נקיה, נאה, תקינה ובטוחה.
אזור שילוט מיוחד
12.		המועצה רשאית להכריז על רחוב או חלק ממנו כעל אזור שילוט מיוחד; הכריזה המועצה כאמור, לא יינתן רישיון לשילוט באותו אזור, אלא על פי כללי שילוט שיקבע ראש המועצה, בהתייעצות עם ועדת שילוט.
שינוי שילוט
13. 		(א) לא ישנה אדם שילוט, אלא אם כן קיבל רישיון לכך.
(ב)	שינה בעל רישיון את השילוט, בתקופת הרישיון, שינוי כלשהו, לרבות תוכנו, צורתו, מידותיו, סוגו, מקומו או החומר שממנו הוא עשוי - יפקע תוקף הרישיון מיום השינוי ואילך.
(ג)	בעל רישיון המבקש לשנות שילוט יגיש בקשה לרישיון חדש לשילוט.
(ד)	הוראות סעיף זה אינן חלות על פרסום חוצות.
סמכות ביקורת
14.		(א) ראש המועצה רשאי, בכל עת סבירה, להיכנס לכל מקום כדי לברר אם קוימו הוראות חוק עזר זה, ולעשות מעשה הדרוש לביצוע הוראותיו.
(ב)	לא יפריע אדם לראש המועצה ולא ימנעהו מביצוע סמכויותיו לפי סעיף קטן (א).
(ג)	בעל רישיון יציגו לפני ראש המועצה, לפי דרישתו; רישיון שילוט יוחזק, במידת האפשר, בבנין או בנכס שבהם מוצב השילוט.
חובת הסרת שילוט
15.		בעל רישיון לשילוט ובעל הנכס, שניהם יחד או כל אחד מהם לחוד, יסירו את השילוט עם פקיעת תוקף הרישיון או עם ביטולו או עם תום השימוש בו או כאשר העיסוק או המקום או הענין שהשילוט מפרסמו חוסל או שונה או כאשר האירוע שהשילוט מפרסמו חלף.
דרישה להסרת שילוט
16.		(א) ראש המועצה רשאי לדרוש, בהודעה בכתב, מבעל שילוט או ממפרסמו או ממי שהרשה לפרסמו או מבעל הנכס, להסיר שילוט שהוצג בלי רישיון או בהפרת תנאי הרישיון או בניגוד להוראה מהוראות חוק עזר זה, ורשאי הוא לדרוש ממנו לבצע עבודות הדרושות לאחזקתו התקינה של השילוט או להתאמתו לתנאי הרישיון או להוראות חוק עזר זה.
(ב)	מקבל הודעה כאמור בסעיף קטן (א), ימלא אחריה בתוך התקופה שנקבעה בה.
(ג)	לא מילא אדם אחר הודעה כאמור בסעיפים קטנים (א) ו-(ב), רשאי ראש המועצה להורות על הסרת השילוט ורשאית המועצה להסיר את השילוט בעצמה או לבצע עבודות הדרושות לאחזקתו התקינה ולגבות מאותו אדם את הוצאות המועצה בביצוע פעולות כאמור.
(ד)	האמור בסעיף זה אינו גורע מאחריותו של אדם בשל הפרת הוראה מהוראות חוק עזר זה ואינו גורע מסמכויות ראש המועצה לפי חוק עזר זה.
(ה)	ראש המועצה רשאי להורות או לנקוט פעולות כאמור בסעיף קטן (ג), אף בלי מסירת הודעה כאמור בסעיף קטן (א), אם ראה שלא ניתן לאתר את זהותו ומענו של בעל השילוט או של מפרסמו או של מי שהרשה לפרסמו.
(ו)	המועצה או מי מטעמה לא יהיו אחראים לנזק או הוצאה שייגרמו לשילוט, למפרסם, למתקין השילוט או לבעל הנכס, כתוצאה מפעולות שנעשו כאמור בסעיפים קטנים (ג) או (ה), בהתאם להוראות חוק עזר זה ובכפוף לכל דין, והיא רשאית, בין השאר, לזרוק או להשמיד את השילוט או להוציאו משליטתה בדרך כלשהי; החליטה המועצה לשמור את השילוט, תהיה זכאית לקבל מהמבקש לקבל את השילוט לידו בחזרה, את ההוצאות האמורות בסעיף קטן (ג) וכן את הוצאות השמירה, כתנאי להשבת השילוט.
מיתקני פרסום עירוניים
17.		(א) המועצה רשאית, באישור ראש המועצה, להתקין מיתקני פרסום עירוניים.
(ב)	הוראות חוק עזר זה יחולו, בשינויים המחויבים, גם על הצבת פרסום על מיתקן פרסום עירוני.
(ג)	מפרסם מודעה על מיתקן פרסום עירוני ימסור לראש המועצה, לפי דרישתו ובלא תשלום, יחד עם הבקשה לרישיון שילוט שלושה העתקים מכל מודעה האמורה להתפרסם בהתאם לחוק עזר זה.
(ד)	לא יתקין אדם, פרט לעובד מטעם המועצה או מי שראש המועצה הסמיכו לכך בכתב, מודעה על מיתקן פרסום עירוני.
(ה)	לא יסיר אדם, פרט לעובד מטעם המועצה או מי שראש המועצה הרשה לו בכתב, מודעה מעל מיתקן פרסום עירוני.
איסור פגיעה
18.		לא יפגע אדם, בכל דרך, בכל שילוט שפורסם בהתאם להוראות חוק עזר זה, אלא לפי הוראות סעיפים 16 ו-17.
חזקת אחריות
19.		לענין הוראות חוק עזר זה יראו כל אחד מהמפורטים להלן כמי שפרסם או הציג שילוט, אלא אם כן יוכיח אחרת:
(1)	מי ששמו, עיסוקו או ענינו מתפרסם בשילוט;
(2)	מי שהזמין את ייצור השילוט, הצבתו או התקנתו או שילם בעד פעולות אלה או כל אחת מהן;
(3)	בעל הנכס שעליו או בו הותקן השילוט;
(4)	אדם שהשילוט הותקן במקום עסקו;
(5)	מתקין השילוט או מציבו.
מסירת הודעות
20.		מסירת הודעה לפי חוק עזר זה תהיה כדין אם נמסרה לידי האדם שאליו היא מכוונת או לידי אחד מבני משפחתו הבגירים המתגוררים עמו או לידי אדם בגיר העובד או מועסק אצלו או אם נמסרה במקום מגוריו או במקום עסקיו הרגילים או הידועים לאחרונה או בכתובתו הרשומה במועצה או אם נשלחה בדואר רשום לאותו אדם לפי אחת מהכתובות כאמור או אם הוצגה ההודעה בצורה נראית לעין באחת הכתובות האמורות או במקום שבו נמצא השילוט או אם פורסמה ההודעה בשני עיתונים הנפוצים בתחום המועצה, שאחד מהם לפחות הוא בשפה העברית.
הצמדת האגרות
21.		סכומי האגרה שנקבעו בתוספת יעודכנו ב-1 בכל חודש שלאחר פרסום חוק עזר זה (להלן - יום העדכון) לפי שיעור שינוי המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.
שמירת דינים
22.		חוק עזר זה אינו בא לגרוע מהוראות כל דין.
תחולה
23.		חוק עזר זה ייכנס לתוקפו עם פרסומו ברשומות ואולם, לגבי שילוט הקיים ביום הפרסום יחול חוק עזר זה מהיום ה-90.
הוראת שעה
24.		על אף האמור בס"ק 21 יעודכנו הסכומים הקבועים בתוספת ב-1 בחודש שלאחר תחילתו של חוק עזר זה (להלן - יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת המדד שפורסם בחודש ינואר 2006.
תוספת
(סעיפים 2, 6, 7(ג))
חלק א': מודעות

1.		(א) בעד פרסום מודעה על מיתקני פרסום עירוניים, תשולם אגרת פרסום, לכל שבוע -

	שיעורי האגרה	
גודל המודעה	בשקלים חדשים	
עד שמינית גיליון	50	
עד רבע גיליון	75	
עד חצי גיליון	100	
עד גיליון	150	
(ב)	לכל יום נוסף (מעל לשבוע) - 20% נוספים משיעורי האגרה שנקבעו בפרט משנה (א).
חלק ב': שלטים

		שיעורי האגרה בשקלים חדשים	
2.	שלטים רגילים - לכל מ"ר משטח השלט, לשנה -		
	(1)		שלט מותקן על בנין	100	
	(2)		שלט בולט מעל קו הגג של הבנין (שלט גג)	250	
	(3)		שלט מותקן בבנין או בבית עסק ואינו נשקף לרחוב וכן במרכז קניות או באולם ספורט	50	
	(4)		שלט שאינו מותקן על בנין ושאינו מחובר אליו (שלט חוץ)	275	
	(5)		שלט באתר בניה	275	
	(6)		שלט אחר	275	
3.	שלט עשוי בד או נייר, שהתקנתו אושרה לתקופת זמן מוגבלת, לכל מ"ר משטח השילוט, לחודש או כל חלק ממנו	30	
4.	שלט המותקן על רכב הנמצא או הנע בתחום המועצה, לכל מ"ר משטח השילוט, לשנה 	120	
5.	שלט המתפרסם באמצעות כלי טיס, כדור פורח או כלי או מיתקן המצוי באוויר, לכל שלט, לחודש	500	
6.	פרסום חוצות - לכל מ"ר משטח השילוט, לשנה -		
	עד 10	200	
	10 עד 75	150	
	75 עד 200	100	
	מעל 200	75	

י' באלול התשס"ו (3 בספטמבר 2006)
זועבי אחמד
יושב ראש המועצה האזורית
בוסתאן אלמרג'